Н А Р Е Д Б А 

ЗА ПРЕСТОЙ И ПАРКИРАНЕ НА ПРЕВОЗНИ СРЕДСТВА, УПРАВЛЯВАНИ ИЛИ ПРЕВОЗВАЩИ ЛИЦА С УВРЕЖДАНИЯ, НА ТЕРИТОРИЯТА НА ОБЩИНА КЪРДЖАЛИ

Глава първа

ОБЩИ РАЗПОРЕДБИ


Чл. 1. (1) С наредбата се уреждат:

- условията и редът за обособяване на местата, определени за превозните средства, обслужващи лица с увреждания; 

- издаване на карта за престой и паркиране на превозни средства, управлявани или превозващи лица с увреждания;

- правилата за използване на улеснения при паркиране. 

(2) Наредбата се прилага на цялата територия на Община Кърджали и по отношение на всички обозначени места за паркиране от лица с увреждания, независимо от техния стопанин.
Чл. 2. (1) Местата за престой и паркиране на превозни средства, обслужващи лица с увреждания, се обозначават с пътен знак Д21 „Международен символ за достъпност” в съответствие с Наредба № 18 от 23 юли 2001 г. за сигнализация на пътищата с пътни знаци на Министерството на регионалното развитие и благоустройството .

(2) Броят на местата по ал. 1 се определя съгласно глава пета от Наредба № 4 от 1 юли 2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания издадена от Министерството на регионалното развитие и благоустройството. 


Глава втора

УСЛОВИЯ И РЕД ЗА ИЗДАВАНЕ НА КАРТА
ЗА ПРЕСТОЙ И ПАРКИРАНЕ НА ПРЕВОЗНИ СРЕДСТВА, УПРАВЛЯВАНИ ИЛИ ПРЕВОЗВАЩИ ЛИЦА С УВРЕЖДАНИЯ

Чл. 3. (1) Картата за престой и паркиране на превозни средства, управлявани или превозващи лица с увреждания, се издава от Кмета на общината по образец (Приложение № 1), съобразен с изискванията на стандартизирания модел на Общността от Приложението към Препоръка 98/376/ ЕО на Съвета от 4 юни 1998 г. и съдържа следната задължителна информация: 

1.Име и фамилия

2.Актуална снимка на правоимащото лице, притежател на картата;

3.Дата на издаване на картата;

4. Срок на валидност на картата;

5. Номер на картата в регистъра на редовно издадените карти;

6. Подпис на лицето с увреждания или на законният представител.
(2) Кметът на общината създава и поддържа регистър, който съдържа: 

1. Сериен номер на издадената карта; 

2. Дата на издаване на картата;
3. Валидност на издадената карта – съобразно срока на експертното решение на ТЕЛК, НЕЛК или ДЕЛК;

4. Име, презиме и фамилия на лицето с увреждане; 
5. Единен граждански номер; 

6. Адресна регистрация;

7. Номер и дата на издаване на експертно решение на ТЕЛК, НЕЛК или ДЕЛК.

 
(3) Карта за престой и паркиране на превозни средства, управлявани или превозващи лица с увреждания, се издава на лице, за което органите на медицинската експертиза са установили степен на намалена работоспособност или са определили вид и степен на увреждане 50 и над 50 на сто, съгласно §1, т.2 от допълнителните разпоредби на Закона за интеграция на хората с увреждания.

Чл. 4. (1) За издаване на карта за престой и паркиране на местата, определени за превозните средства, обслужващи лица с увреждания и използване на улеснения при паркиране по чл. 99а от Закона за движение по пътищата, лицата с увреждания с постоянен (настоящ) адрес в община Кърджали, подават заявление /Приложение 2/ до Кмета на общината. За деца с определен вид/степен на увреждане, заявлението се подава от законния представител. 

(2) Към заявлението лицата по ал. 1 прилагат:

1. /Изм.  Решение №150/26.07.2018 г. на ОбС-Кърджали/ Копие от актуално експертно решение на ТЕЛК/НЕЛК за освидетелстване на трайно намалената работоспособност или вид и степен на увреждане, придружено от оригинал, който се сверява при подаване на документите и се връща;
2. /Изм.  Решение №150/26.07.2018 г. на ОбС-Кърджали/ Актуална цветна снимка с размери 3 на 4 см. – 1 брой; 

3. /Изм.  Решение №150/26.07.2018 г. на ОбС-Кърджали/ Копие от нотариално заверено пълномощно, когато заявлението не се подава от лицето с увреждания, придружено от оригинал, който се сверява при подаване на документите и се връща;

4. /Изм.  Решение №150/26.07.2018 г. на ОбС-Кърджали/ Друг документ, удостоверяващ представителната власт на лицето, подаващо заявлението. 

(3) Картите се издават в срок от 14 дни, считано от датата на подаване на заявлението, придружено с документите, посочени в ал. 2.

(4) В изпълнение на социалната политика на община Кърджали издаването на картите е безплатно.
Чл. 5. Картата за престой и паркиране се връща в отдел „Социални дейности, здравеопазване, спорт и туризъм” в Община Кърджали веднага след промяна на обстоятелствата или смърт .

Глава трета

ПРАВИЛА ЗА ПРЕСТОЙ И ПАРКИРАНЕ НА ПРЕВОЗНИ СРЕДСТВА, ОБСЛУЖВАЩИ ЛИЦА С УВРЕЖДАНИЯ

Чл. 6. (1) Право да престояват и паркират на определените в чл. 2, ал. 1 места, имат превозните средства, които към момента, при и по време на паркирането обслужват персонално лицето, с валидна карта, издадена на негово име и са обозначени според изискванията на тази Наредба.

(2)Правото по ал. 1 се осъществява по следния начин:

1. Безплатно и неограничено във времето върху специално определеното и сигнализирано за тази цел паркинг-място, на превозни средства, обслужващи лице с увреждания пред сградата по постоянен или настоящ адрес на същото лице, в която се намира жилището, обитавано от него. В този случай превозното средство, обслужващо лице с увреждания, следва да е негова собственост, а адреса на местодомуването на превозното средство трябва да съвпада с адреса, посочен в свидетелството за регистрация.

2. Безплатно за време до 2 часа на специално определените и сигнализирани за тази цел места във всички отворени за обществено ползване паркинги на територията на Община Кърджали на превозни средства, обозначени според изискванията на тази наредба, които към момента, при и по време на паркирането пряко, непосредствено, лично, индивидуално и конкретно обслужват хора с увреждания.
Чл. 7. Притежателят на картата е длъжен при и по време на паркирането в определените в чл. 2, ал. 1 места, да я постави на видно място в долния десен ъгъл на предното стъкло на автомобила, откъм вътрешната му страна по такъв начин, че при осъществяване на контрол да се възприемат данните от нея.
Чл. 8. Забранява се на обозначените съгласно чл. 2, ал. 1 места, да престояват и паркират превозни средства на лица, който не притежават карта за паркиране за лица с увреждане или които използват само експертно решение на ТЕЛК, НЕЛК или ДЕЛК или стикер изобразяващ пътен знак Д21.

Глава четвърта

КОНТРОЛ

Чл. 9. (1) Контролът по спазването на правилата за паркиране в по чл. 2, ал. 1 се осъществява от длъжностни лица от отдел „Транспорт, рекламна дейност и общинска контрола” в Община Кърджали, униформените служители от съответните териториални звена на Главна дирекция „Охранителна полиция" в Министерство на вътрешните работи, както и други длъжностни лица от общинската администрация, определени със заповед на Кмета на Общината. 

(2) Наказателните постановления се издават от Кмета на Община Кърджали или от негов заместник, въз основа на акт, съставен по Наредбата от лицата по ал. 1.  

(3) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания. 


Глава пета

АДМИНИСТРАТИВНО НАКАЗАТЕЛНА ОТГОВОРНОСТ

Чл. 10. (1) Който престоява или паркира на обозначено място по чл. 2, ал. 1, в нарушение на чл. 7, се наказва с глоба в размер 200 лева/102,26 евро. 

(2) Който използва карта за паркиране за лице с увреждане, която е издадена за другиго, в нарушение на чл. 5, се наказва с глоба в размер 200 лева. 

(3) Лице с увреждане, което не притежава карта за престой и паркиране на превозно средство по образец, а използва други документи и знаци за обозначаване на превозното средство, се наказва с глоба до 50 лева.

(4) /Нова – приета с Решение №150/26.07.2018 г. на ОбС-Кърджали/ За използване на издадена по съответния ред, но с изтекъл срок на валидност карта за безплатно паркиране, на извършителя се налага глоба в размер до 50 /петдесет/ лева, като картата се изземва и перфорира от длъжностното лице установило нарушението.

(5) /Нова – приета с Решение №150/26.07.2018 г. на ОбС-Кърджали/ За използване на неиздадена по съответния ред, недействителна карта за безплатно паркиране, на извършителя се налага глоба в размер от 200 /двеста/ до 500 /петстотин/ лева, като картата се изземва от длъжностното лице установило нарушението. В този случай се уведомява и районното управление „Полиция”.

Чл. 11. В случай на неправомерно използване карта за престой и паркиране тя се изземва от служителите по чл.9 и се връща в Община Кърджали.
Чл. 12. В случай на загубване, кражба или унищожаване на карта за престой и паркиране притежателя на картата или негов законен представител в срок от три дни уведомява  отдел „Социални дейности, здравеопазване, спорт и туризъм” в Община Кърджали за анулиране на картата и започване на процедура за издаване на нова карта.

ПРЕХОДНИ И ЗАКЛЮЧИТЕЛНИ РАДЗПОРЕДБИ



§ 1. Издадените, до влизане в сила на Наредбата, карти за преференциално паркиране на лицата с увреждане, запазват действието си за срока на валидност, след което лицата са длъжни да ги подменят с образец съгласно Приложение № 1.


§ 2. Настоящата Наредба е приета с Решение № 55/05.03.2013 г. на Общински съвет -Кърджали и влиза в сила от датата на нейното приемане.


§ 3. /Нова – приета с Решение №150/26.07.2018 г. на ОбС-Кърджали/ Технически спецификации:
1. /Нова – приета с Решение №150/26.07.2018 г. на ОбС-Кърджали/  Картата за преференциално паркиране на ППС, превозващи хора с трайни увреждания, е с размери: височина 106 мм и широчина 148 мм.

2. /Нова – приета с Решение №150/26.07.2018 г. на ОбС-Кърджали/  Цветът на картата за паркиране е светлосин с изключение на белия знак за "лице с увреждания", който е на тъмносин фон.

3. /Нова – приета с Решение №150/26.07.2018 г. на ОбС-Кърджали/  Картите за преференциално паркиране задължително са ламинирани.

4. /Нова – приета с Решение №150/26.07.2018 г. на ОбС-Кърджали/  Полетата на предната и задната част на картата за преференциално паркиране са разделени вертикално на две части.

Лявата част отпред съдържа:

- символ на инвалидна количка в бяло на тъмносин фон;

- дата на изтичане на картата за паркиране;

- серийния номер на картата за паркиране;

- името и печата на издаващия орган/организация.

Дясната част отпред съдържа:

- с главни букви думите "КАРТА ЗА ПАРКИРАНЕ ЗА ХОРА С УВРЕЖДАНИЯ" на български език, а на подходящо отстояние с малък шрифт думите "Карта за паркиране" на други езици;

- думите "Модел на Европейските общности" на български език;

- като фон отличителния код на Република България - BG, заобиколен от кръг от 12 звезди, символизиращи Европейския съюз.

Лявата част на гърба съдържа:

- фамилията на притежателя;

- първото (първите) име (имена) на притежателя;

- подписа на притежателя или друг идентифициращ знак;

- снимка на притежателя.

Дясната част на гърба съдържа:

- твърдението, че тази карта дава право на притежателя и да ползва място за преференциално паркиране на ППС, превозващи хора с увреждания;

- твърдението, че при употреба картата се поставя в предната част на превозното средство, така че лицевата и част да се вижда изцяло с цел проверка.

Данните са на български език.

§4. /Нов – приет с Решение №154/17.07.2025 г. на ОбС-Кърджали/ След датата на въвеждане на еврото в Република България, размерът на всички глоби по чл.10 от Наредбата, посочени в български лева, се превалутират и закръгляват в евро, съобразно реда по чл.12 и чл.13 от Закона за въвеждане на еврото в РБ.
Изменена и допълнена с Решение №150/26.07.2018 г. по Протокол №8 на Общински съвет – Кърджали. Допълнена с Решение №154/17.07.2025 г. по Протокол №7 на Общински съвет – Кърджали.
Приложение № 1

Приложение № 2

ДО

КМЕТА НА ОБЩИНА

КЪРДЖАЛИ
ЗАЯВЛЕНИЕ – ДЕКЛАРАЦИЯ

за издаване на карта за престой и паркиране на превозни средства, управлявани или превозващи лица с увреждания
От ………………………………………………………..………………………………, ЕГН ……....…………….……

                                                     (име, презиме, фамилия)

Адрес: гр.(с)…………………………..…………………., община…………………………..……………….……..,

ж.к./ул./бул.…………………………..………………………………………………………….…..…………..…. №…….., вх..........., ет.……………ап….….

Телефон за контакт …………………………………………………………………

УВАЖАЕМИ  ГОСПОДИН  КМЕТ, 


Заявявам желанието си да ми бъде издадена карта за безплатно паркиране на хора с увреждания, съгласно чл. 99а от Закона за движение по пътищата.

ДЕКЛАРИРАМ, ЧЕ:

1. Притежавам експертно решение на ТЕЛК, НЕЛК или ДЕЛК №...……..… /..........………………г. издаден от ………………………………………. със срок до ………..………………………

Прилагам следните документи: 

1. Копие на актуално експертно решение на ТЕЛК/ НЕЛК ;

2. Актуална цветна снимка с размери 3 на 4 см. – 1 брой;

3. Други……………………………………………………………………………………….

Известно ми е, че за вписването на неверни данни в настоящата заявление– декларация нося наказателна и гражданска отговорност.

Съгласен(а) съм личните ми данни да бъдат обработени във връзка с процедурата по издаване на карта за безплатно паркиране на хора с увреждания.

Дата.......................................                                                                    С уважение:…………………..……………

гр.Кърджали                                                                               /………………………………….. /
